钦定古今图书集成/理学汇编/文学典/第241卷 > 《记阳关第四声》前人
## 钦定古今图书集成/理学汇编/文学典/第241卷 > 《记阳关第四声》前人

旧传《阳关》三叠，然今歌者每句再叠而已，通一首言
之，又是四叠，皆非是。或每语三唱，以应三叠之说，则
丛然无复节奏。余在密州，有文勋长官，以事至密，自
云得古本《阳关》，其声宛转凄断，不类向之所闻。每句
皆再唱，而第一句不叠，乃唐本三叠盖如此。及在黄
州，偶读乐天《对酒》诗云：“相逢且莫推辞醉，新唱《阳关》”
第四声。注：第四声“劝君更尽一杯酒。”以此验之，若第
一句叠，则此句为第五声；今为第四声，则第一句不
叠审矣。